Når folk fra hele Europa næste år strømmer til Østjylland, hvor Aarhus er Europæisk Kulturhovedstad 2017, skal der eksperimenteres kraftigt med deleøkonomi, mener erhvervs- og vækstminister Troels Lund Poulsen (V).

- Det er jo helt afgørende at skaffe tilstrækkeligt mange overnatningsfaciliteter til de mange, der kommer for at opleve Aarhus Europæisk Kulturhovedstad 2017 - og her er det oplagt at finde deleøkonomiske løsninger, siger erhvervsministeren.

- Men det kan også være forsøg med transport i forhold til eksempelvis GoMore, hvor vi kan fortælle de besøgende, hvilke transportmuligheder der er, når man besøger Østjylland, siger han.

GoMore er en service, hvor private bilejere udlejer pladser i deres bil, hvis de eksempelvis selv skal køre fra Odense til Aarhus.

Troels Lund Poulsen mener, at de aarhusianske erfaringer med deleøkonomi kan danne skole for, hvordan man bedst inkorporerer deleøkonomi i Danmark.